Paul O’Sullivan in hegtenis geneemPaul O’Sullivan (Foto: Who’s Who) Die forensiese speurder Paul O’Sullivan is Maandagaand naby die kantoor van sy regsverteenwoordiger in Pretoria in hegtenis geneem. Willie Spies, O’Sullivan se regsverteenwoordiger, het aan Maroela Media gesê O’Sullivan het hom by sy kantoor kom spreek en is in hegtenis geneem toe hy by die perseel uitgery het. “Die polisie het hom buite die kantoor ingewag. Ons het hulle glad nie gesien nie. Hy het uit gery en die volgende oomblik het daar omtrent sewe verskillende voertuie uit vier verskillende rigtings gekom om hom voor te keer en hom in hegtenis te neem,” het Spies gesê. Hy het gesê alhoewel hy nog nie amptelik ingelig is op watter aanklagte O’Sullivan in hegtenis geneem is nie, vermoed hy dat dit met dieselfde aanklag verband hou as waarop Sarah-Jane Trent (32), O’Sullivan se assistent, Vrydag in hegtenis geneem is. Die klagte teen Trent is dat sy haar as ŉ werknemer van die onafhanklike polisie-ondersoekdirektoraat (Opod) voorgedoen het. Spies het die klagte voorheen as “belaglik” bestempel en ten sterkste ontken dat Trent haar ooit as ŉ Opod-werknemer voorgedoen het. Maroela Media het vroeër berig Trent is Sondagaand laat op borgtog vrygelaat. Spies het beklemtoon dat ongeag wat die aanklag teen O’Sullivan is, is die polisie skuldig aan minagting van die hof omdat hulle glo ŉ hooggeregshofbevel oortree het deur O’Sullivan in hegtenis te neem. “In November verlede jaar is daar ŉ hooggeregshofbevel uitgereik waarin daar beslis word dat die polisie nie vir O’Sullivan in hegtenis mag neem voordat hulle hom nie 48 uur kennis gegee het om hom by ŉ polisiestasie aan te meld nie. Hulle het dit nie gedoen nie en is daarom skuldig aan minagting van die hof,” het hy gesê. “Hierdie is maar net weereens die polisie wat hul intimidasie-veldtog voortsit.” Sarah-Jane Trent (links). Foto: Facebook Hy het gesê dit is nog nie duidelik hoe lank O’Sullivan in polisieaanhouding sal wees nie. “Ons het reeds met die dringende regter aan diens gereël om 21:00 vanaand in die hof te verskyn. Ons sal eers dan moet sien wat daar gebeur.” Die nasionale polisiewoordvoerder kon nie onmiddellik vir kommentaar bereik word nie. AfriForum het in Oktober verlede jaar sy teenkorrupsie-eenheid, in samewerking met O’Sullivan, in Centurion bekend gestel om korrupsie te beveg. Spies het vroeër gesê Trent het gehelp met die formulering aan ŉ klagte wat deur Opod ondersoek word en verband hou met bewerings dat die waarnemende polisiekommissaris, lt.genl. Khomotso Phahlane, by korrupte aktiwiteite betrokke was. Opod ondersoek glo hoe Phahlane, wat sy lewe lank nog ŉ polisiebeampte is, dit kan bekostig om die huis, wat glo ongeveer R8 miljoen werd is, te bou. Phahlane ontken egter dat hy by enige misdrywe betrokke is. Hy het Maandag hofstukke aan Opod, O’Sullivan, Trent en landdros JR Tsatsi beteken en wil daardeur ’n interdik teen O’Sullivan verkry wat hom verhoed om by Opod se ondersoeke teen hom betrokke te wees.